Diari Oficial de la Generalitat Valenciana


Sumari del DOGV 9620, del 19-06-2023 (2023/6544)

RESOLUCIÓ de 2 de juny de 2023, de la Direcció General d'Obres Públiques, Transport i Mobilitat Sostenible, per la qual s'estableix el procediment per a la presentació de la informació sobre la utilització dels abonaments gratuïts de transport per a joves menors de 31 anys durant la vigència de la gratuïtat temporal establida a l'empara del Decret llei 6/2023.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9620

Data del DOGV
:   19-06-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/6544


Data del document
:   02-06-2023

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat
    * jove
    * tarifa de transport

RESOLUCIÓ de 2 de juny de 2023, de la Direcció General d'Obres Públiques, Transport i Mobilitat Sostenible, per la qual s'estableix el procediment per a la presentació de la informació sobre la utilització dels abonaments gratuïts de transport per a joves menors de 31 anys durant la vigència de la gratuïtat temporal establida a l'empara del Decret llei 6/2023. [2023/6544]  
  
L'Estatut d'Autonomia de la Comunitat Valenciana aprovat per la Llei orgànica 5/1982, d'1 de juliol, (modificada per la LO 1/2006, de 10 d'abril) atribueix a la Generalitat, en l'article 49.1.15a, la competència exclusiva en matèria de transport terrestre dins de la Comunitat Valenciana.  
El Decret llei 6/2023, de 24 de març, del Consell, pel qual s'estableixen obligacions als operadors de transport públic col·lectiu terrestre per a la gratuïtat temporal per als joves menors de 31 anys en els serveis públics de transport per carretera competència de la Generalitat, estableix en l'article 4 que mitjançant resolució de la persona titular de la direcció general competent en matèria de transports s'establirà el tràmit i els models de formularis mitjançant els quals els concessionaris hauran d'aportar la informació en relació amb els abonaments temporals de transport gratuïts per a persones menors de 31 anys.  
  
D'altra banda, de conformitat amb el que es disposa en l'article 89.6 del Reglament de la llei d'ordenació dels transports terrestres, aprovat pel Reial decret 1211/1990, de 28 de setembre, les empreses concessionàries dels serveis públics de transport regular de viatgers per carretera d'ús general competència de la Generalitat hauran de proporcionar totes les dades relatives a l'explotació del servei que els siguen requerides per la direcció competent en matèria de transport, d'acord amb les especificacions i format que aquesta els sol·licite.  
En execució d'aquestes previsions, es considera necessari que les empreses concessionàries esmentades proporcionen a aquesta direcció general les dades dels títols de transport gratuïts per a persones menors de 31 anys implantats atenent el que es disposa en el Decret llei 6/2023, de 24 de març, a fi de disposar dels paràmetres necessaris per a l'oportú càlcul de la compensació que puga correspondre'ls.  
  
Per això, en virtut del que es disposa en l'article 70 de la Llei 5/1983, de 30 de desembre, del Consell, en relació amb l'article 4 del Decret llei 6/2023, de 24 de març, resolc:  
  
Primer. Informació sobre els abonaments temporals de transport gratuïts per a persones menors de 31 anys que els concessionaris han de proporcionar periòdicament.  
1. A fi de complir les obligacions d'informació a la Direcció General d'Obres Públiques, Transport i Mobilitat Sostenible que estableix l'article 4 del Decret llei 6/2023, de 24 de març, els concessionaris de transport regular de viatgers per carretera d'ús general competència de la Generalitat, excloses les que gestiona l'Autoritat de Transport Metropolità de València, qualsevol que siga la situació administrativa de la concessió, hauran de proporcionar mensualment per a cada concessió la següent informació en relació amb els títols de transport gratuïts per a persones menors de 31 anys:  
a) Nombre d'abonaments temporals de transport adquirits en la concessió.  
b) Dades de l'abonament temporal de transport: trajecte origen-destinació i quilòmetres o, en el seu cas, validesa zonal o per concessió.  
c) Tarifa del bitllet senzill a 31 d'agost de 2022 per al mateix trajecte origen-destinació.  
d) Informació del títol multiviatge comercialitzat a 31 d'agost de 2022 (inclòs moneder, abonament virtual o equivalent) per al mateix trajecte origen-destinació o, en el seu cas, zona: denominació, nombre de viatges i tarifa per viatge a 31 d'agost de 2022.  
e) Nombre d'abonaments temporals de transport adquirits per a cada trajecte origen-destinació o, en el seu cas, zona o concessió.  
f) El nombre total de viatges realitzats amb abonaments temporals de transport en la concessió.  
g) El nombre total de viatges realitzats amb abonaments temporals en cada trajecte origen-destinació o, en el seu cas, zona.  
2. Així mateix, per a determinar la tarifa de referència a l'efecte de compensació segons el que es disposa en l'article 6 del Decret llei 6/2023, de 24 de març, hauran de proporcionar per a cada concessió la següent informació:  
a) Tarifa del bitllet senzill a 31 d'agost de 2022 per al trajecte origen-destinació o, en el seu cas, zona.  
b) Informació del títol multiviatge comercialitzat a 31 d'agost de 2022 (inclòs moneder, abonament virtual o similar) per al mateix trajecte origen-destinació o, en el seu cas, zona: denominació, nombre de viatges i tarifa per viatge a 31 d'agost de 2022. Per a les concessions que operen en els sistemes de transport metropolità d'Alacant i de la Plana de Castelló, es considerarà el títol d'integració de la Generalitat de 10 viatges de caràcter zonal.  
3. La informació a presentar pels concessionaris estarà referida a cada mes natural a partir del 7 d'abril de 2023 fins que finalitze la vigència de la gratuïtat per a persones menors de 31 anys establida a l'empara del Decret llei 6/2023, de 24 de març.  
  
Segon. Forma i termini de presentació de la informació de la utilització dels títols de transport  
1. La informació sobre la utilització dels títols de transport de cada concessió es presentarà amb un document de full de càlcul que figurarà com a imprés associat al tràmit, annexat a una declaració responsable, signada pel representant de l'empresa concessionària, de la veracitat de totes les dades contingudes i annexades a la seua declaració, així com del compromís d'aportar la documentació i informació addicional que se li requerisca per a la seua comprovació.  
Les declaracions responsables hauran de ser signades electrònicament per qualsevol dels sistemes d'identificació i signatura electrònica admesos en aquesta seu de la Generalitat.  
Els documents de full de càlcul presentats hauran de respectar íntegrament el tipus de fitxer i l'estructura i format de les dades dels camps corresponents a la informació a la qual es refereix l'apartat primer.  
  
2. La informació remesa pels concessionaris haurà d'estar referida separadament a cada concessió que opere i es presentaran annexada a la seua corresponent declaració responsable.  
3. Les declaracions responsables amb la informació de la utilització dels títols de transport de cada concessió es presentarà de manera telemàtica en la seu electrònica de la Generalitat (https://sede.gva.es), apartat serveis en línia, seleccionant el tràmit corresponent, a través del següent URL: https://www.gva.es/es/proc23650  
4. La informació de la utilització dels títols de transport a què fa referència l'apartat primer haurà de ser presentada abans del dia 10 del mes següent al qual estiga referida. La informació del mes d'abril de 2023 es presentarà abans del dia 10 de juny de 2023.  
  
Tercer. Efectes  
La present resolució farà efecte des del dia de la seua signatura.  
Contra aquesta resolució l'interessat podrà interposar, a través de la seu electrònica de la Generalitat Valenciana, recurs d'alçada davant la directora general d'Obres Públiques, Transport i Mobilitat Sostenible o davant la secretària autonòmica d'Obres Públiques, Transports i Mobilitat Sostenible, òrgan competent per a resoldre'l, en el termini d'un mes a partir de l'endemà de la publicació d'aquesta resolució en el Diari Oficial de la Generalitat Valenciana, d'acord amb el que s'estableix en els articles 121 i 122 en relació amb el 112.1 de la Llei 39/2015, d'1 d'octubre, del procediment administratiu comú de les administracions públiques.  
  
València, 2 de juny de 2023.- La directora general d'Obres Públiques, Transport i Mobilitat Sostenible: Roser Obrer Marco.